PREDKLADACIA  SPRÁVA

Návrh zákona, ktorým sa mení a dopĺňa zákon č. 139/2002 Z. z. o rybárstve, bol vypracovaný skupinou poslancov Národnej  rady Slovenskej republiky.

Napriek prebiehajúcej reforme verejnej správy, s ktorou úzko súvisí nielen posilňovanie postavenia, ale aj zvyšovanie zodpovednosti územnej samosprávy pri poskytovaní služieb občanovi, prešla zákonom č. 139/2002 Z. z. o rybárstve  pôsobnosť vydávať rybárske lístky z obcí na okresné úrady bez bližšieho odôvodnenia.   Keďže sa výkon tejto činnosti presunul  opačným smerom ako postupuje proces decentralizácie  verejnej správy, navrhuje sa zmena zákona o rybárstve tak, že rybárske lístky budú opäť vydávať obce v rámci preneseného výkonu štátnej správy.
Ministerstvo pôdohospodárstva Slovenskej republiky k predloženému poslaneckému návrhu zákona zaujíma nasledovné stanovisko:
Zámerom navrhovaného zákona je preniesť pôsobnosť  okresných úradov na úseku vydávania a evidencie rybárskych lístkov na obce a v Bratislave a v Košiciach na mestské časti. Uvedený návrh je z vecného hľadiska opodstatnený.
Predložený poslanecký návrh zákona nezohľadňuje návrh na zriadenie špecializovanej miestnej štátnej správy s  pôsobnosťou na úsekoch vodného hospodárstva a rybárstva v nadväznosti na „Návrh koncepcie  usporiadania miestnej štátnej správy“.
Z dôvodu zefektívnenia činnosti štátnej správy v oblasti legislatívy by mal poslanecký návrh zákona obsahovať všetky zmeny týkajúce sa výkonu štátnej správy na úseku rybárstva. 

Vzhľadom na navrhovanú zmenu zákona o rybárstve, ktorou sa navrhuje, aby rybárske lístky opäť vydávali a ich evidenciu viedli obce,  odporúčame s predloženým poslaneckým návrhom zákona súhlasiť.